KKP ผนึกซูซูกิชูบริการ Captive Financeให้ลูกค้าที่ซื้อรถผ่านโชว์รูมซูซูกิทั่วประเทศ
KKP ผนึกซูซูกิให้บริการ Captive Finance พร้อมต่อยอดความแข็งแกร่งในการดำเนินธุรกิจ และอำนวยความสะดวกให้กับลูกค้าที่ซื้อรถยนต์ผ่าน โชว์รูมซูซูกิทั่วประเทศ
11 ส.ค. 2558

นายอภินันท์ เกลียวปฏินนท์ กรรมการผู้จัดการใหญ่และประธานธุรกิจธนาคารพาณิชย์ ธนาคารเกียรตินาคิน จำกัด (มหาชน) หรือ KKP บริษัทในกลุ่มธุรกิจการเงินเกียรตินาคินภัทร เปิดเผยว่า ธนาคารเกียรตินาคินและบริษัท ซูซูกิ มอเตอร์ (ประเทศไทย) จำกัด  ลงนามในสัญญาการเป็นพันธมิตรทางธุรกิจด้าน Captive Finance พร้อมต่อยอดความแข็งแกร่งในการดำเนินธุรกิจ และอำนวยความสะดวกให้กับลูกค้าที่ซื้อรถยนต์ผ่าน โชว์รูมซูซูกิทั่วประเทศ
โดยธนาคารมีความยินดีและขอขอบคุณซูซูกิที่ไว้วางใจให้ธนาคารเป็นพันธมิตรให้บริการสินเชื่อเช่าซื้อรถยนต์รายหลัก (Captive Finance) สำหรับรถยนต์ซูซูกิทั่วประเทศ โดยธุรกิจเช่าซื้อรถยนต์เป็นธุรกิจหลักของธนาคาร (คิดเป็น 67% ของยอดสินเชื่อรวม) และเป็นผู้ให้บริการระดับต้นของประเทศ มีความเชี่ยวชาญและมีประสบการณ์มากว่า 30 ปี
ทั้งนี้ จากความร่วมมือดังกล่าวจะช่วยส่งเสริมความแข็งแกร่งและเพิ่มความสามารถในการแข่งขันของทั้งสององค์กร เป็นการขยายฐานลูกค้าเพิ่มและได้ลูกค้าใหม่ที่มีคุณภาพ ซึ่งเริ่มตั้งแต่เดือนกุมภาพันธ์ 2558 มียอดเช่าซื้อรวมแล้วกว่า 3 พันล้านบาท (กว่า 7,800 คัน) นับเป็นยอดขายที่ดี ซึ่งรถยนต์ของซูซูกิยังคงเป็นรถยอดนิยมของผู้บริโภคมาอย่างต่อเนื่อง และในส่วนธนาคารได้ทยอยสั่งซื้อรถยนต์รุ่นใหม่ของซูซูกิ (New Suzuki CIAZ) เพื่อใช้งานภายในธนาคารด้วยเช่นกัน
สำหรับภาพรวมตลาดเช่าซื้อรถยนต์ที่ผ่านมาผ่านระดับการทรงตัวมาระยะหนึ่งแล้ว ต่อจากนี้คาดว่าจะดีขึ้นเป็นลำดับและยังคงเติบโตได้ โดยเฉพาะกลุ่มลูกค้าที่มาจากการเป็นพันธมิตรกับซูซูกิช่วยสนับสนุนให้ยอดจัดซื้อรถยนต์ของธนาคารเติบโตอย่างมีคุณภาพทั้งนี้ ธนาคารมียอดสินเชื่อใหม่เข้ามาเฉลี่ย 2– 3 พันล้านบาท/เดือน
ด้านนายวัลลภ ตรีฤกษ์งาม ผู้อำนวยการฝ่ายขายและการตลาด บริษัท ซูซูกิ มอเตอร์ (ประเทศไทย) จำกัด เปิดเผยว่า เรื่องความเข้มงวดของสถาบันการเงินในการอนุมัติสินเชื่อนั้น มีผลให้ยอดขายรถยนต์ซูซูกิที่ผ่านมาได้รับผลกระทบซึ่งตอนนี้บริษัทได้ปรับแผนเพื่อรับมือด้วยการผนึกกำลังกับพันธมิตรทางการเงินที่มีความมั่นคงสูงอย่างธนาคารเกียรตินาคินพร้อมอำนวยความสะดวกกับลูกค้าในการซื้อรถ ตั้งแต่การให้คำปรึกษาเงื่อนไขทางการเงินที่หลากหลาย ความรวดเร็วในการพิจารณาสินเชื่อ
รวมถึงความยืดหยุ่นสูงสุดในการพิจารณาอนุมัตินอกจากนี้ซูซูกิยังมุ่งมั่นในการพัฒนาขีดความสามารถของบุคลากรเพื่อให้ผู้บริโภคได้รับสินค้าและการบริการที่เป็นเลิศจากซูซูกิต่อไป ซึ่งบริษัทฯ ได้เล็งเห็นว่าความรวดเร็วในการอนุมัติสินเชื่อ อันเกิดจากการมีพนักงานอำนวยสินเชื่อประจำโชว์รูมตลอดทุกวัน ทั้ง 99 สาขาทั่วประเทศ จะสามารถตอบข้อซักถามและให้บริการได้ดียิ่งขึ้นซึ่งจะสร้างความพึงพอใจแก่ลูกค้าอย่างสูงสุด และลูกค้าสามารถสอบถามข้อมูลในทุกด้านแบบครบวงจรในที่เดียว
นายมานิตย์ วรรณวานิช ประธานสายเครือข่ายการขายและบริการ ธนาคารเกียรตินาคิน จำกัด (มหาชน) บริษัทในกลุ่มธุรกิจการเงินเกียรตินาคินภัทร กล่าวเพิ่มเติมว่า ธนาคารเกียรตินาคินได้เปรียบในเชิงการแข่งขันทางธุรกิจ คือ การให้บริการและการอนุมัติที่รวดเร็วด้วยระบบวิเคราะห์สินเชื่อ ออนไลน์ส่งตรงจากโชว์รูมเพื่อนำมาวิเคราะห์และแจ้งผลเบื้องต้นได้ภายใน 1 วัน ส่งผลให้โชวร์รูมและดีลเลอร์ทำตลาดได้สะดวกมากขึ้น
นอกจากนี้ ธนาคารยังได้จัดทำแคมเปญชื่อ MY WAY ซึ่งเป็นรูปแบบการผ่อนชำระที่ยืดหยุ่นเป็นพิเศษสำหรับลูกค้าซูซูกิเท่านั้น ทำให้การผ่อนชำระค่างวดสอดคล้องกับรายได้ของลูกค้า
รวมถึงสนับสนุนในด้านกิจกรรมส่งเสริมการขาย และสื่อประชาสัมพันธ์ต่างๆ อย่างครบวงจร รวมถึงมุ่งเน้นการพัฒนาการบริการให้สอดคล้องและตรงกับความต้องการของลูกค้ามากยิ่งขึ้น